謁女貞何氏祠
作者：鄒浩
朝代：宋

paragraphs: 正月一日雨不休，朝來四望陰雲收。
衆陽扶導日輪出，輝光倐忽盈九州。
欣欣草木動新意，鸞鳳鼓翅翔天遊。
高山託處将半載，真人風韻長凝眸。
精神澡雪亦已久，懽言夙駕南岡頭。
仙居樓閣拱形象，祥煙瑞靄簷間浮。
焚香再拜適我願，想見王母同優游。
蟠桃不老春更永，人間變化知幾秋。
輪囷重盖擁車馬，氣勢赫赫移山丘。
萬方有口莫敢議，勳勞自以爲伊周。
門墻旦暮祝遐筭，長守富貴無與儔。
于今掃蕩一何有，白楊影裏令人愁。
丈夫祈嚮乃如此，孰爲女子能清脩。
功成直上紫霄去，遺蹤猶向瀟湘留。
我來不及叩真訣，真訣固在冥心求。
五行八卦自流轉，生天生地生物稠。
騎龍跨虎越宇宙，豈但洗滌無愆尤。
他年誰作□仙傳，□入高仙吾姓鄒。